**Wang Yuegu** (kiin.: 王越古; pinyin: *Wáng Yuègǔ*; s. 10. kesäkuuta 1980 Anshan Kiina) on kiinalaissyntyinen singaporelainen entinen pöytätennispelaaja ja olympiamitalisti. Hän saavutti urallaan olympiahopeaa Pekingin olympialaisissa 2008 ja olympiapronssia Lontoon olympialaisissa 2012. Kumpikin mitali tuli joukkuekilpailuista. Hän oli parhaimmillaan ITTF:n rankingissa viides lokakuussa 2010. 

Wang sai oikeuden edustaa Singaporea joulukuussa 2004 Foreign Sports Talent Schemen kautta. Ammattilaisuransa jälkeen Wang perusti omaa nimeään kantavan pöytätennisakatemian Singaporeen.

Ammattilaisura
--------------

Wang kuvassa vasemmalla yhteiskuvassa Li Jiawein ja Feng Tianwein kanssa heidän saavutettuaan olympiahopeaa Pekingin olympialaisissa 2008.
Wang aloitti ammattilaisuransa vuonna 2005, kun hän kilpaili Suncheonin ITTF:n Pro Tourin kilpailussa. Ensimmäisen turnausvoittonsa hän saavutti vuonna 2006, kun hän voitti Yokohaman Pro Tourin kilpailun kaksinpelin. Hän voitti samana vuonna myös Bayreuthin Pro Tourin kilpailun kaksinpelin. Vuonna 2007 Wang ei saavuttanut Pro Tourin voittoja, vaan oli parhaimmillaan toinen Toulousen turnauksen nelinpelissä. Vuoden 2007 MM-kilpailuissa Wang saavutti ensimmäisen MM-mitalin, kun hän oli kolmas nelinpelissä. Saman vuoden Aasian-mestaruuskilpailuissa Singaporen joukkue oli toinen.

Vuonna 2008 Wang kilpaili Pekingin olympialaisissa kaksinpelissä ja joukkuekilpailussa. Kaksinpelissä hän aloitti kolmannelta kierrokselta, mutta hävisi ensimmäisen ottelunsa Dominikaanisen tasavallan Nieves Wulle 4–1. Joukkuekilpailun alkulohkossaan Singapore kohtasi Yhdysvallat, Alankomaat ja Nigerian. Singapore voitti kaikki ottelut 3–0. Wang voitti kaikkia kolmea vastaan nelinpeliottelut Li Jiawein parina. Hän pelasi myös kaksinpeliottelun Yhdysvaltoja vastaan voittaen Jun Gaon 3–1. Välierissä Singapore kohtasi Etelä-Korean. Hän hävisi kaksinpelissä Dang Ye-Seolle, mutta voitti Lin kanssa eteläkorealaisparin nelinpelissä 3–2. Singaporen voitettua ottelut 3–2 pääsi se loppuotteluun Kiinaa vastaan. Kiinan voittamassa loppuottelussa Wang pelasi vain nelinpelissä. Vuonna 2008 Wang saavutti kaksi Pro Tourin voittoa, kun hän voitti Belo Horizonten turnauksen kaksinpelin ja Berliinissä joukkueturnauksen. Hän saavutti myös MM-hopeaa vuoden 2008 MM-kilpailuissa joukkuekilpailussa.

Vuosina 2009 ja 2010 Wang saavutti yhden Pro Tourin voiton, kun hän voitti vuoden 2010 Koben turnauksen kaksinpelin. Vuonna 2009 Wang oli Aasian-mestaruuskilpailuissa kolmas nelinpelissä ja oli mukana Singaporen joukkueessa, kun se oli turnauksen toinen. Wang osallistui myös vuoden 2010 Kansainyhteisön kisoihin. Wang oli kolmas kaksinpelissä, toinen naisten nelinpelissä ja voitti sekanelinpelin ja joukkuekilpailun. Vuoden 2010 MM-kilpailuissa Wang saavutti uransa ainoan MM-kullan, kun Singaporen joukkue voitti joukkuemestaruuden.

Vuonna 2011 Wang voitti Rio de Janeiron Pro Tourin turnauksessa sekä kaksin- että nelinpelin. Hän oli myös toinen Koben turnauksen nelinpelissä. Vuoden 2011 Singaporen joukkue saavutti Aasian-mestaruuskilpailuissa hopeaa. Viimeinen vuosi, kun hän osallistui Pro Tourille oli vuosi 2012, jolloin hän voitti Santosin turnauksen nelinpelin. Vuonna 2012 Wang osallistui myös Lontoon olympialaisiin. Kaksinpelissä Wang voitti ensimmäisessä ottelussaan ranskalaisen Yi Fang Xian ja toisessa ottelussaan valkovenäläisen Viktoriya Pavlovichin. Puolivälierissä Japanin Kasumi Ishikawa voitti Wangin 4–1. Joukkueturnauksessa Singapore kohtasi ensimmäisellä kierroksella Puolan. Singaporen voitettua Puolan Wang voitti oman kaksinpelinsä. Puolivälierissä Singapore voitti Pohjois-Korean, jolloin Wang voitti jälleen oman kaksinpelissä. Välierissä Japani oli Singaporea 3–0 parempi. Wang hävisi oman ottelunsa Ishikawalle. Vuoden 2012 MM-kilpailuissa Wang saavutti uransa neljännen MM-mitalin, kun Singaporen joukkue oli toinen joukkuekilpailussa.

Lähteet
-------

1. 1 2 3 4  Wang Jue Gu Sports Reference.  Arkistoitu 25.3.2010. Viitattu 12.4.2020. (englanniksi)
2. ↑  Wang Yuegu: ranking history Table Tennis Guide. Viitattu 12.4.2020. (englanniksi)
3. ↑  Low Lin Fhoong: Foreign talent scheme still proving controversial  22. kesäkuuta 2015. Today. Viitattu 12.4.2020. (englanniksi)
4. ↑  Wang Yue Gu Stages Remarkable Recovery to Win Her First ITTF Pro Tour Title (Arkistoitu versio 29. syyskuuta 2008)  24. syyskuuta 2006. ITTF.  Arkistoitu 29.9.2008. Viitattu 12.4.2020. (englanniksi)
5. ↑  Wang Yuegu Wang Yuegu Table Tennis Academy.  Arkistoitu 12.4.2020. Viitattu 12.4.2020. (englanniksi)
6. 1 2 3 4 5 6  WANG Yuegu (SIN) (Arkistoitu versio 4. lokakuuta 2012) ITTF.  Arkistoitu 4.10.2012. Viitattu 12.4.2020. (englanniksi)
7. 1 2 3 4  Player Profile ITTF.  Arkistoitu 24.10.2018. Viitattu 12.4.2020. (englanniksi)
8. ↑  Olympic Games 2008 - Women's Teams 2nd Stange - Korea Republic vs Singapore (Arkistoitu versio 13. syyskuuta 2008) ITTF.  Arkistoitu 13.9.2008. Viitattu 12.4.2020. (englanniksi)
9. ↑  Yuegu Wang Commonwealth Sport.  Arkistoitu 12.4.2020. Viitattu 12.4.2020. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |